George Gordon Byron

Hiel George Gordon Byron: baonan: Byron 6id, ü balugiko Lord Byron (1788 yanul 22 - 1824 prilul 19) äbinom poedan Linglänik ä balan pösodas veütikün Romatima. Vü vobots sevädikün ela Lord Byron äbinons poedots konotik: Childe Harold's Pilgrimage (= Pilgrim cila: Harold) e Don Juan. Poedot lätik at äblebon no pefinüköl jü deadam omik. El Lord Byron pälecedom as balan poedanas Yuropik gretikün; lautots omik igo ün atim pareidons suvo.

Fam ela Lord Byron sekidon ne teiko de lautots okik, ab i de lifajenäd nestönik oka, pö kel reidoy lelöfakonotis mödik, debis, diti e kusads tefü kondöt genik nepötik. Päbepenom fa jiel Lady Caroline Lamb as „lienetik, badik ä riskädik ad pasevön“. El Byron ädünom as dugan topädik volutanefa penoganüköl Litaliyänik: Carbonari dü komip onik ta Lösterän, e poso ätävom ad befeitön Türkänanis dü Livätakrig Grikänik. Kodü kompen omik, palecedom netaherod fa Grikänans. Ädeadom sekü maläd fifik in Messolonghi.

Daut omik: jiel Ada Lovelace, nesekidiko famik, äkevobof ko hiel Charles Babbage pö el analytical engine (cin diletik) omik: bal nünömas büik.

 Literat 
 Jean-Pierre Thiollet, Carré d'Art: lord Byron, Barbey d'Aurevilly, Salvador Dali, Jean-Edern Hallier, Anagramme Editions, 2008. ISBN 2-35035-189-6

Klad:Moteds ün 1788
Klad:Deadams ün 1824
Klad:Poedans Linglänik
Klad:Yegeds vipabik